Offentliggørelse af en ansøgning om registrering i henhold til artikel 6, stk. 2, i forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2004/C 88/03)

Med denne offentliggørelse åbnes der mulighed for at fremsætte indsigelser, jf. artikel 7 og 12d i nævnte forordning. Enhver indsigelse mod denne ansøgning skal fremsættes via myndighederne i en medlemsstat, i en WTO-medlemsstat eller i et tredjeland, der er anerkendt efter proceduren i artikel 12, stk. 3, senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig under 4.6, der giver grundlag for at betragte ansøgningen som berettiget efter forordning (EØF) nr. 2081/92.

RÅDETS FORORDNING (EØF) Nr. 2081/92

REGISTRERINGSANSØGNING: ARTIKEL 5

BOB (x) BGB ( )

Nationalt sagsnummer: 86

1. Medlemsstatens ansvarlige myndighed Navn: Subdirección General de Sistemas de Calidad Diferenciada - Dirección General de Alimentación - Secretaría General de Agricultura y Alimentación del Ministerio de Agricultura, Pesca y Alimentación de España

Adresse: Paseo Infanta Isabel, 1, E-28071 Madrid

Tlf. (34) 913 47 53 94

Fax (34) 913 47 54 10

2. Ansøgende sammenslutning 2.1. Navn: S.C.A. Ntra. Sra. de los Remedios, Avda. Manuel de Falla s/n, E - 11690 Olvera ( Cádiz )

S.C.A. San Antón, Avda. de Andalucía, 8, E - 41670 Pruna ( Sevilla )

Aceites Blázquez S.L., Avda. de Andalucía, 18, E - 41670 Pruna ( Sevilla )

Almazara El Salado, C/ Vitoria, 22, E - 11690 Olvera ( Cádiz )

SAT 1 184 San José Obrero, Ctra. Morón - Algodonales s/n, E - 41780 Coripe ( Sevilla )

S.C.A. El Agro, Ctra. Setenil - Alcalá del Valle s/n, E - 11692 Setenil de las Bodegas ( Cádiz )

Almazara Las Pilas, C/ Socorro, 32, E - 11690 Olvera ( Cádiz )

Almazara El Vínculo, Ctra. Zahara - Grazalema Km. 1, E - 11688 Zahara de la Sierra ( Cádiz )

2.2. Adresse Navn: Ceder Sierra de Cádiz S.A.

Adresse: Castillo Palacio de los Ribera, plaza Alcalde José González s/n

E-11640 Bornos (Cádiz)

Tlf. (34) 956 72 90 00

Fax (34) 956 72 82 63

2.3. Sammensætning: Producent/forarbejdningsvirksomhed (x) andet ( )

3. Produktets art: Ekstra jomfruolie - Kategori 1.5 (fedtstoffer)

4. Varespecifikation (sammenfatning af betingelserne i artikel 4, stk. 2)

4.1. Navn: "Sierra de Cádiz"

4.2. Beskrivelse: Ekstra jomfruolie, der er fremstillet af oliven (Olea Europea L) af sorterne Lechín de Sevilla, Manzanilla, Verdial de Huevar, Verdial de Cádiz, Hojiblanca, Picual, Alameña de Montilla og Arbequina, og som har følgende egenskaber: maksimal surhedsgrad: 0,6°, peroxidtal: maksimum 18 milliækvivalenter aktiv syre pr. kg olie; absorptionskoefficient (k270): maksimum 0,20; vandindhold: maksimum 0,1 %; urenheder: maksimum 0,1 %; panelvurdering af organoleptiske egenskaber: minimum 6,7 point.

Olie med mellemstærk til stærk frugtsmag af grønne eller modne oliven med antydning af skovfrugtsmag og -aroma og svagt bitter, pikant smag, som alt i alt giver et velafbalanceret smagsindtryk.

4.3. Geografisk område Geografisk placering og afgrænsning af området

Det geografiske område for produktion, forarbejdning og aftapning er beliggende i Sierra de Cádiz i den nordøstlige del af Cádiz-provinsen. Det er omgivet af bjergmassiverne Lijar og Algodonales og i sydvest af Sierra de Grazalema. Området grænser op til Sierra de Grazalema-naturparken, og to af de kommuner, der indgår i produktionsområdet, udgør en del af denne park. Dette forhold understreger, at der er tale om særlige miljøbetingelser i området.

Kommuner, der indgår i det geografiske område

Der er tale om syv kommuner i Cádiz-provinsen: Alcalá del Valle, Algodonales, Olvera, El Gastor, Setenil de las Bodegas, Torrealháquime og Zahara de la Sierra og to i Sevilla-provinsen: Coripe og Pruna.

Fremstillings- og aftapningsområde

Fremstillings- og aftapningsområdet er sammenfaldende med produktionsområdet.

4.4. Bevis for oprindelse: Olivenlundene, olivenmøllerne og/eller aftapningsvirksomhederne, som er opført i tilsynsrådets register, underkastes jævnligt kontrol for at sikre, at de fastlagte krav opfyldes.

Kontrollen af olivenlundene vedrører deres sundhedstilstand og de plantebeskyttelsesforanstaltninger, der er gennemført. I forbindelse med kontrollen af oliemøller og/eller aftapningsvirksomheder kan der udtages prøver af produkterne og indhentes oplysninger vedrørende modtagelse af oliven, fremstilling og oplagring af olien og endelig vedrørende produktionens omfang.

Den registrerede oliemølle og/eller aftapningsvirksomhed ansøger ved hjælp af en standardformular om certificering af et produktparti, således at tilsynsrådet kan udtage de nødvendige prøver. Herefter plomberes det certificerede parti olie indtil aftapningen.

For at et parti olie kan certificeres, skal det opfylde de administrative og tekniske krav og de regler, der er fastsat i den tilhørende forordning og i kvalitetsmanualen. Tilsynsrådet træffer afgørelse om certificering på grundlag af den gennemførte kontrol, analyseresultaterne og eventuelle supplerende dokumenter.

Hvis partierne certificeres, aftappes de på flaske under tilsynsrådets kontrol. Flaskerne forsynes med en kontroletiket for oprindelsesbetegnelsen, navnet "Sierra de Cádiz", det tilhørende logo og et individuelt nummer.

4.5. Fremstillingsmetode Fremstillingen er begrænset til presning af olivenerne, hvorved der opnås en olie med alle de typiske og krævede egenskaber.

I det følgende beskrives i detaljer, hvorledes man fremstiller ekstra jomfruolie med oprindelsesbetegnelsen "Sierra de Cádiz":

Dyrkning

Olivenlundene er typisk meget små, mere end 100 år gamle og beliggende på stejle bjergskråninger. De dyrkes uden kunstvanding, jorden bearbejdes og på de jordstykker, hvor der ikke kan anvendes maskiner, bruger man stadig muldyr.

Høst og transport

Der er to særligt vigtige faktorer: årstiden og metoderne.

Høsten begynder omkring november og afsluttes i februar-marts. Høstmetoderne varierer, men de er altid traditionelle, fordi man herigennem sikrer, at frugten beskadiges mindst muligt.

Det er i Sierra de Cádiz en fast regel, at frugter, der høstes fra træerne, holdes adskilt fra nedfaldne frugter.

Frugterne transporteres på en sådan måde, at de beskadiges mindst muligt.

Modtagelse af frugten

Når olivenerne når frem til møllen, er de på forhånd blevet sorteret efter, om der er tale om nedfaldsfrugter, eller om de er høstet fra træet.

Faser i forbindelse med fremstillingen

Hertil anvendes de mest velegnede redskaber og metoder med henblik på at opnå den bedst mulige ekstra jomfruolie. Der er tale om følgende faser: rengøring og skylning, oplagring, presning, omrøring, adskillelse af faste og flydende bestanddele (to eller tre faser) og adskillelse af flydende bestanddele (ved centrifugering eller med blandet metode).

Aftapning og oplagring

Olien opbevares på lager indtil afsætningen. Ekstra jomfruolie med beskyttet oprindelsesbetegnelse sælges altid på flaske. Aftapningen skal finde sted i produktionsområdet. Hermed kan man bedst muligt beskytte produktets kvalitet og oprindelse og dermed også oprindelsesbetegnelsens gode ry. De lokale producenter, som jo har et indgående kendskab til produktets egenskaber, gennemfører til det formål en grundig og systematisk kontrol af olien, som bør finde sted inden for produktionsområdet for at garantere produktets kvalitet.

4.6. Tilknytning: Den naturlige blanding af områdets sorter, hvoraf "Lechin" er den vigtigste, og de særlige dyrkningsvilkår i det bjergrige produktionsområde bevirker, at der opnås en ekstra jomfruolie med helt særegne egenskaber, som langt tilbage i tiden har været kendt som olien fra Sierra de Cádiz.

Historisk

Der findes mange historiske vidnesbyrd om olivendyrkningens betydning i dette område. I det følgende nævner vi nogle af de vigtigste.

Kommunen Olveras navn kommer f.eks. af det arabiske ord "Wubira", som igen er opstået på grund af de mange "oliveras" (opsamlingssteder for oliven) i området.

I værker af Madoz, Igartuburu m.fl. fra det 18. århundrede nævnes det, at der i Algodonales ikke blot fremstilles olie i meget store mængder, men også at den er af ypperlig kvalitet.

Som eksempel på den lokale olivendyrknings lange historie kan det også nævnes, at man i Pruna har et familieejet foretagende, der begyndte at fremstille olie i 1886, og som fortsat drives. Af en illustreret geografibog fra 1833 fremgår det desuden, at der i Setenil de las Bodegas på daværende tidspunkt fandtes 4 oliefabrikker. I nævnte bog omtales Zahara de la Sierra, og det bemærkes, at der her findes en enestående olie, der beskrives som en "landlig bjergolie med en frugtsmag, der er stærkere end hos nogen anden olie".

I El Gastor fandtes der lige efter krigen fire oliemøller, og to af disse er bevaret som et minde om fortiden.

Natur

Naturlige faktorer

Terræn

Sierra de Cádiz domineres af Grazalema-bjergmassiven og selve olivenproduktionsområderne i nordøst, og herimellem løber Guadalete-floden.

Jordbundsforhold

Jorderne i Sierra de Cádiz er ufrugtbare og gør det kun muligt at dyrke nogle få afgrøder - græs på flade jorder og oliven i mere kuperede områder.

Klima

Klimaet i Sierra de Cádiz adskiller sig meget fra klimaet i resten af provinsen, og det skyldes, at området er højt beliggende (op til 1800 m). På grund af den store afstand til havet er det et af de koldeste områder i Cádiz-provinsen. Nedbørsmængden er på mere end 600 l pr. år.

Produktionsbetingelser

Olivenproduktionen i Sierra de Cádiz er begrænset til marginale, meget kuperede og stenrige jorder, som er uegnede til andre produktionstyper. Der er tale om små parceller, hvoraf mange er på mellem 5 og 10 hektar, og hvor olivenproduktionen indtager den vigtigste rolle.

Der er i almindelighed tale om gamle lunde i områder, hvor det er svært at anvende maskiner, og hvor der oprindeligt er blevet plantet oliventræer, fordi de er bedre tilpasset mere marginale jorder. Til jordbearbejdning og høst anvendes i dag stadig muldyr på grund af det ufremkommelige terræn mange steder.

4.7. Kontrolinstans Navn: Consejo Regulador de la Denominación de Origen "Sierra de Cádiz".

Adresse: Polígono Industrial de Olvera s/n, E - 11690 Olvera ( Cádiz )

Tfl. (34) 956 13 00 34

Fax (34) 956 12 05 11

Tilsynsrådet for oprindelsesbetegnelsen "Sierra de Cádiz" opfylder kravene i forbindelse med standard EN 45011.

4.8. Mærkning: Når tilsynsrådet har udstedt certifikat til oliemøllen eller aftapningsvirksomheden, kan olien aftappes i overensstemmelse med bestemmelserne i forordningen for oprindelsesbetegnelsen.

Etiketterne godkendes af tilsynsrådet og skal obligatorisk være påtrykt Denominación de Origen (oprindelsesbetegnelse) "Sierra de Cádiz".

Kontroletiketterne er nummererede og udstedes af tilsynsrådet.

4.9. Krav i nationale bestemmelser - Lov 25/1970 af 2. december 1970 om vindyrkning, vin og alkohol

- Dekret nr. 835 af 23. marts 1972, gennemførelsesbestemmelser til lov 25/1970

- Bekendtgørelse af 25. januar 1994 om forholdet mellem den spanske lovgivning og forordning (EØF) nr. 2081/92 for så vidt angår oprindelsesbetegnelser og geografiske betegnelser for landbrugsprodukter og levnedsmidler

- Kongeligt dekret 1643/1999 af 22. oktober 1999 om proceduren for behandling af ansøgninger om optagelse i fællesskabsregistret over beskyttede oprindelsesbetegnelser og beskyttede geografiske betegnelser.

EF-nummer: ES/00219/28.12.2001.

Dato for modtagelsen af den fuldstændige ansøgning: 10. december 2003.